作者:陸龜蒙
標題:奉和襲美太湖詩二十首：曉次神景宮
內容:曉帆逗碕岸，高步入神景。灑灑襟袖清，如臨蕊珠屏。雖然群動息，此地常寂靜。翠鑷有寒鏘，碧花無定影。憑軒羽人傲，夾戶天獸猛。稽首朝元君，褰衣就虛省。呀空雪牙利，嗽水石齒冷。香母未垂嬰，芝田不論頃。遙通河漢口，近撫松桂頂。飯薦七白蔬，杯釃九光杏。人間附塵躅，固陋真鉗頸。肯信抃鼇傾，猶疑夏蟲永。玄津蕩瓊壟，紫汞啼金鼎。盡出冰霜書，期君一披省。